Yin-Yang

O Taijitu (en chinés tradicional: 太極圖; en chinés simplificado: 太极图; en pinyin: Tàijítú), máis comunmente coñecido como Yin e Yang (en chinés tradicional: 陰陽; en chinés simplificado: 阴阳; en pinyin: yīnyáng), é un símbolo chinés dun sistema de crenzas chamado taoísmo. Tamén está estilizado como Yinyang ou Yin-Yang. Representa a idea de que a natureza está formada por forzas e enerxía opostas pero complementarias. É unha representación gráfica das forzas opostas pero complementarias do Yin e o Yang. Características e significado
Deseño Básico: Consiste en dous "peixes" xiratorios, un de cor branca (Yang) e outro de cor negra (Yin). Cada un destes "peixes" contén un punto da cor oposta no seu interior. Ambos os dous lados conteñen a cor oposta dentro de si mesmos para representar a idea principal do dualismo. Algúns exemplos destes opostos equilibrados son: Luz e Escuridade, Masculino e Feminino, Expansión e Contracción, Arriba e Abaixo, Sol e Lúa e Movemento e Repouso.
Interdependencia: O deseño mostra como o Yin e o Yang están interconectados e non poden existir o un sen o outro. A presenza do punto de cor oposta en cada metade subliña esta interdependencia e a idea de que cada forza contén a semente da súa contrapartida.
Fluxo e cambio: O movemento circular do deseño reflicte a natureza cambiante do universo e a transición constante entre o Yin e o Yang. As forzas non son estáticas; en certos momentos e circunstancias, unha pode predominar sobre a outra, pero este estado é temporal e sempre suxeito a cambio.
Taoísmo: O Taijitu é profundamente taoísta na súa orixe e significado. Reflicte a filosofía taoísta de equilibrio, harmonía e a interacción constante entre as forzas opostas do universo. Aínda que o Taijitu está máis asociado co taoísmo, tamén se atopa noutras tradicións e prácticas chinesas, como o confucianismo e a medicina tradicional chinesa.
Segundo algúns, a ciencia tamén inclúe ese ideal de dualismo nalgunhas áreas, por exemplo o electromagnetismo: os imáns requiren polo norte e polo sur para que sexa funcional e se mova. En química, os protóns pódense representar por Yang e os electróns por Yin. O Nobel de Física Niels Bohr en 1947, levou un emblema cun taijitu en vermello e negro, co lema contraria sunt complementa ("os opostos son complementarios). O físico Fritjof Capra publicou o libro The Tao of Physics en 1975 que resumiu en que "a ciencia non precisa misticismo e o misticismo non precisa ciencia. Porén, o ser humano precisa ambas as dúas cousas". Na cultura popular
A representación gráfica do concepto tornouse un elemento de mercadeo, e mesmo unha filosofía popular similar aos proverbios de que todo yin ten o seu yang (por exemplo, a comida é esencial para vivir, pero comer moito causa problemas de saúde e comer pouco causa fame). Algúns exemplos en varios eidos: Arte e deseño: hai numerosos exemplos, tanto occidentais como orientais, do clásico Ma Yuan ao moderno Takashi Murakami que mestura a tradición con estilo pop.
Cine e televisión: No filme Karate Kid, o mestre Miyagi explica o concepto de equilibrio usando a idea do Yin-Yang. Series animadas como Avatar: The Last Airbender fan referencia ao equilibrio Yin-Yang. O actor e artista marcial Bruce Lee falou con frecuencia da importancia do equilibrio, facendo referencia ao Yin-Yang.
Videoxogos: No Mortal Kombat, o personaxe Raiden ten un deseño de Yin-Yang na súa vestimenta. En Tales of Symphonia, onde o equilibrio do mundo e a dualidade son temas centrais. o Taijitu é usado como símbolo recorrente.